กรมศุลกากรร่วมกับศุลกากรจีน หนุนการนำเข้าส่งออก
กรมศุลกากรร่วมกับศุลกากรจีน ลงนามในแผนปฏิบัติการ ตามความตกลงยอมรับร่วมกัน เกี่ยวกับโครงการผู้ประกอบการระดับมาตรฐานเออีโอ


27 มี.ค. 2565

นางกิจจาลักษณ์ ศรีนุชศาสตร์ รองอธิบดีกรมศุลกากร และ Mr. SUN Yuning, Vice Minister of the General Administration of Customs of the People’s Republic of China ได้ร่วมลงนามในแผนปฏิบัติการ (Action Plan) ตามความตกลงยอมรับร่วมกัน (Mutual Recognition Arrangement: MRA) เกี่ยวกับโครงการผู้ประกอบการระดับมาตรฐานเออีโอ (Authorized Economic Operator) ระหว่างกรมศุลกากรกับศุลกากรจีน ในรูปแบบเสมือนจริงภายใต้ชื่อ “Action Plan Virtual Signing Ceremony between The Customs Department of the Kingdom of Thailand and the General Administration of Customs of the People’s Republic of China” ผ่านระบบ Tencentทั้งนี้ แผนปฏิบัติการดังกล่าว จะเป็นแนวทางในการพัฒนาความตกลงยอมรับร่วมกันเกี่ยวกับโครงการผู้ประกอบการระดับมาตรฐานเออีโอกับศุลกากรจีนต่อไป โดยจะมีการศึกษาเปรียบเทียบโครงการผู้ประกอบการระดับมาตรฐานเออีโอของไทยและจีน และจะดำเนินการตรวจสอบสถานประกอบการ (Joint Validation) ระหว่างกัน โดยทั้งสองฝ่ายต้องยอมรับในมาตรฐานความปลอดภัยของผู้ประกอบการว่ามี คุณสมบัติครบถ้วน ตามกรอบมาตรฐานความปลอดภัย SAFE Framework of Standards to Secure and Facilitate Global Trade (SAFE Framework) ขององค์การศุลกากรโลก (World Customs Organization: WCO)กรมศุลกากรมีนโยบายให้มีการจัดทำความตกลงยอมรับร่วมกัน (Mutual Recognition Arrangement: MRA) เกี่ยวกับโครงการผู้ประกอบการระดับมาตรฐานเออีโอเพื่อเป็นการอำนวยความสะดวกทางการค้าให้ผู้ประกอบการระดับมาตรฐานเออีโอในการปฏิบัติพิธีการศุลกากร เมื่อส่งออกสินค้าไปยังประเทศคู่เจรจาที่อยู่ภายใต้ความตกลงยอมรับร่วมกัน (MRA) ซึ่งเป็นการส่งเสริมให้เกิดความปลอดภัยในห่วงโซ่อุปทาน อีกทั้งยังเป็นการสร้างภาพลักษณ์ที่ดีด้านธุรกิจและสร้างความเชื่อมั่นด้านการค้าระหว่างประเทศอีกด้วย